**Prin vântul unduind grâie**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ultimele văpăi ale privirii tale

aidoma apusului sau răsăritului

- doar Zamolxe poate ști -,

războinicule,

se transformă în roua ierbii fragede,

și-n zvăcnetul lostriței de Sargeția;

Pământul negru încolțește,

în pumnul tău pietros,

păsări de stejar,

veghind peste coloane fără sfârșit

- Porțile Raiului getic.

Nimic nu se pierde, barbarule,

graiul tău murmură prin vântul unduind grâie,

sufletul nemuritor e-n tămâie;

Simt cum visezi printre cetini țepoase

zăpezile munților treji

și colinzi pe versante de oase.